Bratislava 17. júna (TASR) - Maďarský premiér Ferenc Gyurcsány sa s predsedom vlády SR Robertom Ficom neformálne stretne ešte pred jeho oficiálnou návštevou v SR. Dohodli sa na tom v Prahe na summite predsedov vlád krajín Vyšehradskej štvorky. Pre TASR to dnes potvrdila hovorkyňa predsedu vlády SR Silvia Glendová.
So slovenským premiérom Robertom Ficom sme sa dohodli na tom, že predtým, ako absolvujem oficiálnu návštevu SR na jeho pozvanie, budeme hľadať možnosť na to, aby sme na dvojstrannej neformálnej schôdzke pohovorili o množstve otázok slovensko-maďarských vzťahov, povedal dnes maďarský premiér na stretnutí s novinármi v Budapešti.
Ako dodal, prostredníctvom tohto stretnutia by pripravili štátnu návštevu na najvyššej úrovni.
Fico pozval Gyurcsánya vlani v októbri na oficiálnu návštevu SR, maďarská strana však cestu pôvodne pripravovanú na jún odložila na neurčito kvôli hanlivým vyjadreniam predsedu SNS Jána Slotu na adresu uhorského kráľa sv. Štefana.